ಹೊಸ ವರ್ಷದ ಪಾರ್ಟಿಯಲ್ಲಿ ಬಯಲಾಯ್ತು ಗೆಳೆಯನ ಅಸಲಿ ಬಣ್ಣ

– ರಾಡ್‍ನಿಂದ ಹೊಡೆದು ರಹಸ್ಯ ತಿಳಿದ ಯುವತಿಯ ಕೊಲೆ
– ಯುವತಿಯ ಇನಿಯ ಸೇರಿ ಇಬ್ಬರ ಬಂಧನ

ಮುಂಬೈ: ಹೊಸ ವರ್ಷದ ಪಾರ್ಟಿಗೆ ತೆರಳಿದ್ದ 19 ವರ್ಷದ ಯುವತಿಯ ಕೊಲೆ ಪ್ರಕರಣ ಸಂಬಂಧಿಸಿದಂತೆ ಪೊಲೀಸರು ಇಬ್ಬರನ್ನ ಬಂಧಿಸಿದ್ದಾರೆ. ಡಿಸೆಂಬರ್ 31ರ ರಾತ್ರಿ ನಡೆದ ಪಾರ್ಟಿಯಲ್ಲಿ ಮೆಟ್ಟಿಲು ಬಳಿ ಯುವತಿಯ ಶವ ಪತ್ತೆಯಾಗಿತ್ತು.

ಜಾಹ್ನವಿ ಕುಕರೇಜಾ ಕೊಲೆಯಾದ ಯುವತಿ. ಕೊರೊನಾ ಕರ್ಫ್ಯೂ ಹಿನ್ನೆಲೆ ಮುಂಬೈನ ಭಗವತಿ ಹೈಟ್ಸ್ ಕಟ್ಟಡದ ಮೇಲ್ಭಾಗದಲ್ಲಿ ನ್ಯೂ ಇಯರ್ ಪಾರ್ಟಿ ಆಯೋಜಿಸಲಾಗಿತ್ತು. ಜಾಹ್ನವಿ ಪಾರ್ಟಿಗೆ ಬಂದಾಗ ಆಕೆಯ ಗೆಳೆಯ ಜೋಗ್‍ಧನಕರ್ (22) ಮತ್ತು ದಿವ್ಯಾ ಪಡ್ನೇಕರ್ (19) ಜೊತೆಯಲ್ಲಿದ್ದರು. ತನ್ನ ಗೆಳೆಯ ಬೇರೆ ಯುವತಿ ಜೊತೆ ಇರೋದನ್ನ ಜಾಹ್ನವಿ ನೋಡಿದ್ದಾಳೆ.

ಪಾರ್ಟಿ ನಡುವೆ ಮೂವರ ಮಧ್ಯೆ ದೊಡ್ಡ ಜಗಳವೇ ನಡೆದಿದೆ. ಕೋಪಗೊಂಡ ಜಾಹ್ನವಿ ಕೆಳಗೆ ಇಳಿಯುವಾಗಲೂ ಜಗಳ ಆಡುತ್ತಿರುವ ದೃಶ್ಯಗಳು ಮೆಟ್ಟಿಲ ಬಳಿಯ ಸಿಸಿಟಿವಿ ಕ್ಯಾಮೆರಾದಲ್ಲಿ ಸೆರೆಯಾಗಿವೆ. ಈ ವೇಳೆ ಕಬ್ಬಿಣದ ರಾಡ್ ನಿಂದ ತಲೆಗೆ ಹೊಡೆದು ಕೊಲೆ ಮಾಡಲಾಗಿದೆ. ಕೊಲೆಯ ಬಳಿಕ ದಿವ್ಯಾ ಜೊತೆ ಜೋಗ್‍ಧನಕರ್ ಓಡಿ ಹೋಗಿದ್ದನು. ಕೊಲೆಯ ಬಳಿಕ ಸ್ಥಳಕ್ಕಾಗಮಿಸಿದ ಪೊಲೀಸರು, ಸಿಸಿಟಿವಿ ದೃಶ್ಯಗಳು ಮತ್ತು ಪಾರ್ಟಿಯಲ್ಲಿ ಭಾಗಿಯಾಗಿದ್ದವರ ಹೇಳಿಕೆಯನ್ನಾಧರಿಸಿ ಇಬ್ಬರನ್ನ ಬಂಧಿಸಿದ್ದಾರೆ.